text: Asfaltarbejde lukker spor på Esbjergmotorvejen
  06 juni 2016 kl. 05.02
  Det kan komme til at kræve lidt ekstra tid på vejene, hvis man kører mod Esbjerg de næste to uger. 
  Vejdirektoratet begynder mandag arbejdet med at udskifte den slidte asfalt på E20/Esbjergmotorvejen ved Gørding. Arbejdet finder helt præcis sted i vestgående retning mellem frakørsel 70 Holsted og frakørsel 72 Bramming, og arbejdet vil medføre, at trafikken mod Esbjerg bliver ført over i modsatte kørespor.
  Der er altså kun et spor farbart i begge kørselsretninger – og det kan give en længere rejsetid for bilister. Vejdirektoratet forventer, at arbejdet tager ca. to uger. Det oplyser de i en pressemeddelelse.
  Arbejdet betyder desuden, at til- og frakørselsrampe 71 Gørding i vestgående retning vil være spærret i perioden, hvor Vejdirektoratet arbejder på stedet. Desuden vil rasteplads Bjøvlund N være spærret i perioden.
  